«Ақ керуен – 2016» шарасы өтті
"«Ақ керуен – 2016» шарасы өтті" | "https://abai.kz/post/46710"
TITLE: «Ақ керуен – 2016» шарасы өтті
URL: https://abai.kz/post/46710
META: "«Ақ керуен – 2016» шарасы өтті" | "https://abai.kz/post/46710"
DATE: 16.10.2016
AUTHOR(s): Абай-Ақпарат
TOTAL WORDS: 156
TEXT: Түркістанда дәстүрлі «Ақ керуен» мақта терімі шарасы өтті. Қарашық ауылдық округіндегі «Тұран» шаруа қожалығында өткен жиынға қатысушылар алдымен мақта алқаптарын аралаудан басталды. Онда жұртшылыққа ақ алтынның «Түркістан» деп ат берілген жаңа сорты таныстырылды. Бұл туралы «Абай ақпарат» порталы Түркістан қаласы әкімінің баспасөз қызметіне сілтеме жасай отырып хабарлайды. Биология ғылымдарының докторы A.Сұлтанов пен Ауыл шаруашылығы ғылымдарының кандидаты Ә.Әлиев сорттардың ерекшеліктері туралы әңгімелеп берді. Ерекшелігі бұл мақта талшығының ұзындығы кәдімгі сұрыптағы мақтаға қарағанда әлдеқайда жоғары. «Түркістан» мақтасының талшығы 4-үлгіге жатады. Мақтаның бұл түрі тоқыма өнеркәсібінде кеңінен пайдаланылады. Енді түркістандық кәсіпкерлер Оңтүстіктегі тоқыма кәсіпорындарын жергілікті шикізатпен қамтуға толық кепілдік бере алады. Түркістандық мақташылар биыл 17 мың тонна шитті мақта жинауға ниетті. Түркістан қаласы әкімінің орынбасары Т.Мұсаевтың айтуынша Түркістан бойынша өткен жылы 3500 гектар жерге мақта егілсе, биыл бұл көрсеткіш 6600 гектарға ұлғайған. Естеріңізге сала кетейік, Түркістан қаласында ауылшаруашылық саласы кең етек жайып келеді. Өңірдегі шаруалар ауылшаруашылық өнімдерін отандық және халықаралық нарыққа шығаруды жоспарлап отыр. Түркістан қаласы әкімінің баспасөз қызметі
